Source: https://www.atc.sk/2018/12/novely-zakona-o-dani-z-prijmov-schvalene-v-roku-2018/
Timestamp: 2019-10-18 12:14:36+00:00
Document Index: 1481516

Matched Legal Cases: ['§ 30', '§ 5', '§ 68', '§ 68', '§ 67', '§ 68', '§ 13', '§ 17', '§ 152', '§ 17', '§ 18', '§ 160', '§ 19', '§ 2']

Novely zákona o dani z príjmov schválené v roku 2018 - ATC
22.12.2018 / Dane z príjmov, Účtovníctvo - ATC.sk
V priebehu roka 2018 schválila Národná rada Slovenskej republiky viacero zákonov, ktoré novelizovali aj jednotlivé ustanovenia zákona č. 595/2003 Z. z. o dani z príjmov v znení neskorších predpisov (ďalej len „zákon o dani z príjmov“). Nižšie uvádzame prehľad zmien zákona o dani z príjmov, ktorých účinnosť nastala už v priebehu roka 2018 alebo nastane v roku 2019.
1) Nový spôsob výpočtu úľavy na dani pre prijímateľov investičnej pomoci
2) Oslobodenie 13. a 14. mzdy od dane
3) Spresnenie daňových výdavkov v súvislosti s praktickým vyučovaním
4) Nový zákon o dani z poistenia
5) Virtuálna mena
6) Oslobodenie príjmov športovcov za výsledok na významnej súťaži
7) Oslobodenie ubytovania poskytnutého zamestnancom
8) Zmeny IFRS účtované do vlastného imania
9) Nová úľava na dani pre registrované sociálne podniky
10) Energetická efektívnosť zhodnoteného majetku
11) Príspevok na rekreáciu zamestnancov
12) Dvojnásobný daňový bonus na dieťa
13) Osobitný odvod obchodných reťazcov
14) Nové usmernenie o určení obsahu transferovej dokumentácie
V nadväznosti na prijatie nového zákona o regionálnej investičnej pomoci sa mení spôsob výpočtu úľavy na dani z príjmov pre prijímateľov investičnej pomoci. Výpočet nároku na úľavu na dani podľa § 30a ods. 2 zákona o dani z príjmov sa po prvýkrát použije u daňovníka, ktorému bolo vydané rozhodnutie o poskytnutí investičnej pomoci od 1. apríla 2018 na základe nového zákona o regionálnej investičnej pomoci.
S účinnosťou od 1. mája 2018 sa rozširuje okruh príjmov zo závislej činnosti oslobodených od dane o príjmy podľa § 5 ods. 7 písm. n) a o), t. j. o tzv. 13. mzdu a tzv. 14. mzdu.
13. mzda musí byť vyplatená najmenej vo výške priemerného mesačného zárobku zamestnanca,
zamestnanec má k 30. aprílu príslušného roka, u rovnakého zamestnávateľa, nepretržite odpracovaných aspoň 24 mesiacov.
14. mzda musí byť vyplatená najmenej vo výške priemerného mesačného zárobku zamestnanca,
zamestnanec má k 31. októbru príslušného roka u rovnakého zamestnávateľa nepretržite odpracovaných aspoň 48 mesiacov,
S účinnosťou od 1. septembra 2018 dochádza novelou zákona o odbornom vzdelávaní a príprave k úprave a spresneniu ustanovení zákona o dani z príjmov, ktoré umožňujú zahrnúť do daňových výdavkov také výdavky, ktoré súvisia s poskytovaním praktického vyučovania žiakov.
Konkrétne za daňové výdavky považujú odmenu za produktívnu prácu najviac do výšky 100 % z hodinovej minimálnej mzdy, podnikové štipendium, hmotné zabezpečenie žiaka, výdavky na poskytovanie praktického vyučovania a na prevádzku strednej odbornej školy nad rámec poskytnutých normatívnych finančných prostriedkov a tiež odpisy pri majetku, ktorý slúži na poskytovanie praktického vyučovania žiakov alebo slúži na činnosť podnikovej strednej odbornej školy.
Cieľom novej právnej úpravy je zavedenie dane z poistenia, ktorej bude podliehať poistenie v odvetviach neživotného poistenia. Daň z poistenia má charakter nepriamej dane. Zákonom o dani z poistenia sa nahradí v súčasnosti platný 8 %-ný odvod z prijatého poistného z neživotného poistenia podľa zákona o poisťovníctve, ktorý upravuje podnikanie v poisťovníctve v Slovenskej republike.
Do konca roku 2018 podľa § 68a zákona o poisťovníctve poisťovne povinne platia odvod z prijatého neživotného poistenia zavedený od 1. januára 2017. Dôvodom zavedenia dane z poistenia sú doterajšie poznatky, ktoré ukazujú, že odvod z prijatého poistného z neživotného poistenia zavedený od 1. januára 2017 je nesystémovým a neefektívnym opatrením, ktoré spôsobuje aplikačné problémy poisťovniam a rozdielne zaobchádzanie v súvislosti s odvodom z prijatého poistenia na základe poistných zmlúv uzatvorených pred 1. januárom 2017 a po tomto dátume.
Novou právnou úpravou sa ruší platenie odvodu z prijatého poistného z neživotného poistenia k 1. januáru 2019. Nová daň z poistenia sa dotkne všetkých produktov neživotného poistenia, s výnimkou povinného zmluvného poistenia zodpovednosti za škodu spôsobenú prevádzkou motorového vozidla (PZP), ktoré zostáva zachované a pri ktorom zostane aj naďalej 8 %-ný odvod v súlade s § 68 zákona o poisťovníctve.
Platiteľom dane z poistenia sú poisťovatelia, ktorí podnikajú v poisťovníctve, to znamená poisťovne so sídlom v tuzemsku, poisťovne z iných členských štátov a pobočky zahraničných poisťovní.
Výnimkou sú 2 situácie, kedy bude platiteľom dane iná osoba ako poisťovateľ. Ide o prípady, kedy bude poistenie poskytnuté zahraničnou poisťovňou, ktorá si nezriadila pobočku v tuzemsku a ktorá poskytla poistenie s umiestnením rizika v tuzemsku. V týchto prípadoch je osobou povinnou zaplatiť daň správcovi dane:
poistník, ktorý zaplatil poistné zahraničnej poisťovni,
alebo právnická osoba v rozsahu, v akom sú jej preúčtované náklady poistenia, ktoré sa vzťahujú na poistné riziko umiestnené v tuzemsku.
V uvedených 2 prípadoch dochádza k prenosu daňovej povinnosti na príjemcu služby.
Zdaňovacím obdobím je kalendárny štvrťrok. Osoba povinná platiť daň z poistenia (t. j. platiteľ dane) je povinná podať daňové priznanie k dani z poistenia do konca kalendárneho mesiaca nasledujúceho po skončení kalendárneho štvrťroka a v rovnakej lehote je povinná aj daň zaplatiť. Daňové priznanie môže byť podané len elektronickými prostriedkami.
Povinnosť požiadať o registráciu pre daň z poistenia budú mať len platitelia, ktorí pri vzniku daňovej povinnosti nemajú pridelené daňové identifikačné číslo. Pre platiteľa nevyplýva povinnosť zaregistrovať sa pre daň, ak má pridelené daňové identifikačné číslo, avšak týmto nie je dotknutá povinnosť oznámiť správcovi dane zmenu skutočnosti uvedených pri registrácii a rozšíriť registráciu o daň z poistenia (podľa § 67 ods. 9 zákona o správe daní). Povinnosť registrovať sa pre daň nemajú ani poisťovatelia, ktorí platia odvod z prijatého poistného z neživotného poistenia (podľa ustanovenia § 68a zákona o poisťovníctve, platného do 31. decembra 2018), pretože sa stávajú odo dňa účinnosti zákona o dani z poistenia registrovanými platiteľmi priamo zo zákona (§ 13 ods. 3 zákona o dani z poistenia).
V zmysle prechodných a záverečných ustanovení zákona o dani z poistenia sa daň uplatní, ak poistné obdobie začne plynúť po 31. decembri 2018. Poistným obdobím sa rozumie obdobie, na ktoré sa platba poistného alebo jeho časti vzťahuje.
V súvislosti so zavedením dane z poistenia sa s účinnosťou od 1. januára 2019 dopĺňa ustanovenie § 17 ods. 19 zákona o dani z príjmov písmenom j), podľa ktorého daňovým výdavkom daňovníka len po zaplatení sú daň z poistenia, ak osobou povinnou platiť daň je sám daňovník v postavení poistníka pri platení poistného zahraničnej poisťovni, a tiež daň z poistenia, ktorá sa vzťahuje na preúčtované náklady poistenia. Jedná sa o osobitné prípady dane z poistenia, kedy osobou povinnou platiť daň nie je poisťovateľ.
Niektoré články nového zákona o dani z poistenia sa týkajú aj novelizácie iných právnych predpisov, ktorých účinnosť nastala 1. októbra 2018. Išlo aj o novelizáciu zákona o účtovníctve a zákona o dani z príjmov.
Virtuálna mena je digitálny nositeľ hodnoty, ktorý nie je vydaný ani garantovaný centrálnou bankou ani orgánom verejnej moci, ani nie je nevyhnutne naviazaný na zákonné platidlo, nemá právny status meny alebo peňazí, ale je akceptovaný niektorými fyzickými alebo právnickými osobami ako platobný prostriedok a ktorý možno, prevádzať, uchovávať alebo s ním elektronicky obchodovať.
Odplatne nadobudnutá virtuálna mena sa považuje za krátkodobý finančný majetok iný ako peňažné prostriedky.
Zákon o účtovníctve sa s účinnosťou od 1. októbra 2018 dopĺňa o spôsob oceňovania virtuálnej meny reálnou hodnotou vrátane majetku a služieb nadobudnutých výmenou za virtuálnu menu.
Pri stanovení ocenenia úbytku virtuálnej meny sa umožňuje použitie váženého aritmetického priemeru alebo metódy FIFO. Za reálnu hodnotu pre virtuálnu menu sa považuje cena zistená na verejnom trhu spôsobom, ktorý si účtovná jednotka pre danú virtuálnu menu zvolila.
Zákon o dani z príjmov sa s účinnosťou od 1. októbra 2018 upravuje o spôsob zdaňovania príjmov nadobudnutých predajom virtuálnej meny.
Príjmom z predaja virtuálnej meny je výmena virtuálnej meny za majetok, výmena virtuálnej meny za inú virtuálnu menu, výmena virtuálnej meny za poskytnutie služby alebo odplatný prevod virtuálnej meny.
Virtuálne meny nie sú predmetom zdanenia v momente ťažby alebo ich obstarania ale až v čase ich predaja. Zdaniteľným príjmom plynúcich z virtuálnych mien je príjem z ich predaja znížený o preukázateľne vynaložené výdavky na ich dosiahnutie, ak sú však výdavky vyššie ako dosiahnuté príjmy, na rozdiel sa neprihliada.
Upravuje sa tiež spôsob ocenenia virtuálnej meny v nadväznosti na spôsob jej nadobudnutia ako aj ocenenia majetku a služieb nadobudnutých výmenou za virtuálnu menu.
Ustanovenia spresňujúce postup zdanenia príjmov nadobudnutých predajom virtuálnej meny sa prvýkrát použijú pri podaní daňového priznania po 30. septembri 2018.
Do zákona o dani z príjmov sa dopĺňa oslobodenie peňažných a nepeňažných plnení poskytnutých z prostriedkov štátneho rozpočtu pri príležitosti udeľovania odmien športových reprezentantov za dosiahnutý výsledok na významnej súťaži.
Oslobodenie sa prvýkrát použije už za zdaňovacie obdobie roka 2018.
Do zákona o dani z príjmov sa dopĺňa nepeňažné plnenie poskytnuté zamestnancovi v pracovnom pomere od zamestnávateľa, ktorého prevažujúca činnosť je výroba vykonávaná vo viaczmennej prevádzke, za účelom zabezpečenia ubytovania zamestnanca v úhrnnej sume najviac 60 eur mesačne, ktoré sa určí v pomernej výške podľa počtu dní, v ktorých bolo zabezpečené ubytovanie v príslušnom kalendárnom mesiaci.
Ak takto určené plnenie presiahne sumu 60 eur alebo jej pomernú časť zodpovedajúcu výške podľa počtu dní ubytovania v príslušnom kalendárnom mesiaci, do zdaniteľných príjmov zamestnanca sa zahrnie len plnenie nad takto ustanovenú sumu.
Suma výdavkov zamestnávateľa na ubytovanie pre zamestnancov v pracovnom pomere v budovách zatriedených do kódov Klasifikácie stavieb 112 a 113 sa zahŕňa do daňových výdavkov, ak prevažujúca činnosť zamestnávateľa je výroba vykonávaná vo viaczmennej prevádzke.
Nové ustanovenia sa prvýkrát použijú už pri vykonaní ročného zúčtovania za zdaňovacie obdobie roku 2018 alebo pri podaní daňového priznania po 31. decembri 2018.
Ak príde u daňovníkov vykazujúcich výsledok hospodárenia podľa IFRS a upravujúcich tento výsledok hospodárenia pri zisťovaní základu dane podľa tzv. prevodového mostíka k zemne účtovnej metódy účtovanej do vlastných zdrojov, základ dane sa v zdaňovacom období účtovania tejto zmeny:
zvýši o sumu tejto zmeny, ak táto zmena zvýšila vlastné zdroje a ovplyvnila by zdaniteľné príjmy a daňové výdavky,
zníži o sumu tejto zmeny, ak táto zmena znížila vlastné zdroje a ovplyvnila by zdaniteľné príjmy a daňové výdavky.
Prvýkrát sa táto úprava použije pri podaní daňového priznania po 31. decembri 2018.
Hlavným cieľom nového zákona o sociálnej ekonomike a sociálnych podnikoch je legislatívne upraviť sektor sociálnej ekonomiky, ktorá bude prínosom pre zvyšovanie zamestnanosti a tiež upraviť systém podpory, ktorý bude plne dodržiavať pravidlá štátnej pomoci. Tento zákon nadobudol účinnosť 1. mája 2018, okrem článku, ktorý zavádza do zákona o dani z príjmov novú úľavu na dani pre registrované sociálne podniky s účinnosťou od 1. januára 2019.
Nová úľava na dani sa bude vzťahovať iba na daňovníka, ktorý je právnickou osobou a ktorý je verejnoprospešným podnikom za zdaňovacie obdobie, v ktorom má k poslednému dňu zdaňovacieho obdobia priznaný štatút registrovaného sociálneho podniku.
Túto úľavu si bude môcť uplatniť daňovník, ktorý si nebude uplatňovať iné úľavy na dani (úľavu na dani pre príjemcov investičnej pomoci, úľavu na dani pre prijímateľa stimulov, ani odpočet výdavkov (nákladov) na výskum a vývoj), a takisto ktorý nebude prijímateľom prostriedkov z daňovej asignácie (nebude prijímateľom 2 % dane).
Novela zákona o podpore cestovného ruchu zavádza do zákona o dani s príjmov s účinnosťou od 1. januára 2019 oslobodenie príspevku na rekreáciu poskytnutého zamestnávateľom zamestnancovi za podmienok podľa § 152a zákonníka práce.
Suma tohto príspevku na rekreáciu zamestnancov sa zahŕňa do daňových výdavkov zamestnávateľa.
Samostatne zárobkovo činné osoby si rovnako môžu zahrnúť sumu príspevku na rekreáciu do daňových výdavkov, a to za podmienky, že vykonávajú podnikateľskú činnosť nepretržite aspoň 24 mesiacov.
V zmysle prechodného ustanovenia bude možné zmeny zákona uplatniť na rekreácie, ktoré začínajú po 31. decembri 2018.
Nárok na poskytnutie príspevku na rekreáciu majú zamestnanci, na ktorých sa vzťahuje zákonník práce, a tiež policajti, železniční policajti, príslušníci SIS, príslušníci väzenskej a justičnej stráže, vojaci, hasiči, zamestnanci v štátnej službe.
Príspevok na rekreáciu nad zákonom stanovený rozsah je možné uhradiť aj zo sociálneho fondu, ale v danom prípade nebude pre zamestnanca príjmom oslobodeným od dane, t. j. bude podliehať daňovej odvodovej povinnosti.
Zamestnávateľ je povinný poskytnúť príspevok na rekreáciu:
ak zamestnáva viac ako 49 zamestnancov,
na žiadosť zamestnanca, ktorého pracovný pomer u zamestnávateľa trvá nepretržite najmenej 24 mesiacov,
v sume 55 % oprávnených výdavkov, najviac však v sume 275 eur za kalendárny rok.
Splnenie podmienok na poskytnutie príspevku na rekreáciu sa posudzuje ku dňu začatia rekreácie alebo ku dňu poskytnutia rekreačného poukazu.
Zamestnanec môže za kalendárny rok požiadať o príspevok na rekreáciu len u jedného zamestnávateľa. Zamestnanca, ktorý požiada o príspevok na rekreáciu nemožno žiadnym spôsobom znevýhodniť v porovnaní so zamestnancom, ktorý o tento príspevok nepožiada.
Zamestnávateľ má možnosť poskytnúť príspevok na rekreáciu zamestnanca aj vo forme rekreačného poukazu. Navrhovaný systém je riešený podobným spôsobom, akým je riešený systém podpory stravovania prostredníctvom stravovacích poukazov.
Rekreačný poukaz je osobitný platobný prostriedok alebo obdobný technický prostriedok uchovávajúci majetkovú hodnotu elektronicky, vydávaný limitovaným poskytovateľom podľa osobitného predpisu.
Rekreačný poukaz je možné použiť výlučne v Slovenskej republike, u poskytovateľov služieb, ktorí majú zmluvný vzťah s limitovaným poskytovateľom podľa osobitného predpisu vydávajúcim rekreačný poukaz.
Rekreačný poukaz sa vydáva pre fyzickú osobu a je neprenosný. Rekreačný poukaz slúži výlučne na úhradu oprávnených výdavkov podľa osobitného predpisu a je platný do konca kalendárneho roka, v ktorom bol vydaný.
Ak nebude príspevok na rekreáciu poskytnutý prostredníctvom rekreačného poukazu, zamestnanec preukáže zamestnávateľovi oprávnené výdavky najneskôr do 30 dní odo dňa skončenia rekreácie predložením účtovných dokladov, ktorých súčasťou musí byť označenie zamestnanca. Príspevok na rekreáciu, ktorá začala v jednom kalendárnom roku a nepretržite trvá v nasledujúcom kalendárnom roku, sa bude považovať za príspevok na rekreáciu za kalendárny rok, v ktorom rekreácia začala.
Novým zákonom o osobitnom odvode obchodných reťazcov dochádza k doplneniu zákona o dani z príjmov s účinnosťou od 1. januára 2019.
Obchodný reťazec je povinný platiť správcovi dane osobitný odvod za odvodové obdobie, ktorým sú tri po sebe nasledujúce kalendárne mesiace príslušného účtovného obdobia.
Základom odvodu je čistý obrat obchodného reťazca za príslušné odvodové obdobie. Pojem čistý obrat vyplýva zo zákona o účtovníctve. Na účely zákona o účtovníctve sa do čistého obratu zahŕňajú výnosy dosahované z predaja výrobkov, tovarov a služieb po odpočítaní zliav.
Obchodný reťazec je povinný doručiť správcovi odvodu do konca kalendárneho mesiaca nasledujúceho po odvodovom období písomné oznámenie o výške odvodu, ktoré sa predkladá na tlačive, ktorého vzor určí Finančné riaditeľstvo SR a v rovnakej lehote je obchodný reťazec povinný odvod zaplatiť.
Zároveň sa ustanovenie § 17 ods. 19 zákona o dani z príjmov dopĺňa písmenom k), podľa ktorého daňovým výdavkom daňovníka len po zaplatení je osobitný odvod obchodných reťazcov podľa zákona o osobitnom odvode obchodných reťazcov. Uvedené ustanovenie v znení účinnom od 1. januára 2019 sa prvýkrát použije na osobitný odvod obchodných reťazcov zaplatený po 31. decembri 2018.
Na zabezpečenie jednotného postupu vydáva Ministerstvo financií SR (podľa § 18 ods. 1 zákona o dani z príjmov a § 160 ods. 2 zákona o správe daní) nové usmernenie, ktorým určuje obsah dokumentácie o použitej metóde na účely zistenia rozdielu cien alebo podmienok v kontrolovaných transakciách, ktoré by sa použili medzi nezávislými osobami v porovnateľných vzťahoch.
Toto usmernenie nahrádza usmernenie Ministerstva financií SR k transferovej dokumentácii z roku 2016.
Nové usmernenie sa prvýkrát použije pri predložení dokumentácie za zdaňovacie obdobie začínajúce po 31. decembri 2017, pričom daňovníci majú možnosť postupovať podľa dosiaľ uplatňovaného usmernenia Ministerstva financií SR najneskôr do 30. júna 2019.
https://www.atc.sk/2018/12/novely-zakona-o-dani-z-prijmov-schvalene-v-roku-2018/
Informácia k zdaňovaniu nepeňažných plnení poskytnutých zamestnávateľom zamestnancovi v nadväznosti na krátenie výdavkov v súlade s § 19 ods. 2 písm. t) zákona o dani z príjmov
máj 5, 2015, 10:25 am Dane z príjmov
Podľa § 2 písm. c) zákona č. 595/2003 Z. z. o dani z príjmov v znení neskorších predpisov (ďalej „zákon o dani z príjmov“) príjmom je peňažné plnenie a nepeňažné plnenie dosiahnuté aj zámenou, ocenené cenami bežne používanými v mieste a v čase plnenia alebo spotreby, a to podľa druhu, kvality, prípadne miery opotrebenia predmetného […]
máj 5, 2016, 1:34 pm Dph, Účtovníctvo